**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-29-1876-29/19**

**Podgorica, 20.09.2019.**

Na osnovu člana 155 stav 2 Zakona o upravnom postupku ("Službeni list CG", br. 056/14, 020/15, 040/16, 037/17), Savjet Agencije za zaštitu ličnih podataka i slobodan pristup informacijama, rješavajući po Zahtjevu za odlaganje izvršenja Rješenja Agencije br. 06-29-1876-22/19 od 01.07.2019. godine, koji je Agenciji upućen dana 31.07.2019. godine od strane Opštine Kotor – Direkcija za uređenje i izgradnju Kotora, Škaljari bb Kotor, na sjednici održanoj 31.07.2019. godine donio je

**R J E Š E NJ E**

**Odbija se Zahtjev Opštine Kotor – Direkcija za uređenje i izgradnju Kotora, br. 06-29-1876-24/19 od 31.07.2019. godine za odlaganje izvršenja Rješenja, br. 06-29-1876-22/19 od 01.07.2019. godine, kao neosnovan.**

**O b r a z l o ž e nj e**

Opština Kotor – Direkcija za uređenje i izgradnju Kotora obratila se ovoj Agenciji Zahtjevom za odlaganje izvršenja Rješenja,br. 06-29-1876-22/19 od 01.07.2019. godine, dana 31.07.2019. godine kojim je Opštini Kotor naloženo da se kamera instalirana na metalnom stubu javne rasvjete kojim gazduje Opština Kotor, ispred tunela Vrmac (iz pravca Kotora) koja vrši video nadzor javne površine ukloni u roku od 15 dana od dana prijema ovog Rješenja, kao i da je subjekat nadzora - Opština Kotor odnosno odgovorno lice u subjektu nadzora dužno u roku od tri dana od isteka roka određenog za izvršenje mjere iz stava I Rješenja pisanim putem obavijesti Agenciju da li su naređene mjere izvršene.

Zapisnikom o izvršenom nadzoru, br. 06-29-1876-13/19; 05-19-2151-6/19 od 24.04.2019. godine nedvosmisleno je utvrđeno da je objekat-metalni stub javne rasvjete ispred tunela Vrmac (iz pravca Kotora) na kojem je na nezakonit način od strane N.N. lica instaliran video nadzor, a kojim se vrši nadziranje javne površine, u vlasništvu Opštine Kotor- Direkcije za uređenje i izgradnju Kotora. Samim tim, činjenica da je na metalnom stubu javne rasvete postavljen video nadzor od strane N.N. lica ne oslobađa od odgovornosti Opštinu Kotor da, shodno članu 40a Zakona o zaštiti podataka o ličnosti, postupi po nalogu Agencije iz razloga što je ovim članom propisano da: "Ukoliko se video nadzor javne površine vrši bez obavještenja iz člana 27 stav 1, odnosno saglasnosti iz člana 28 stav 1 tačka 2a ovog zakona, nadzorni organ će rješenjem naložiti uklanjanje sredstava kojima se vrši video nadzor.

Uklanjanje sredstava iz stava 1 ovog člana vrši subjekat koji upravlja javnom površinom, odnosno objektom na kojem su postavljena sredstva kojima se vrši video nadzor."

S tim u vezi, Opština Kotor – Direkcija za uređenje i izgradnju Kotora, shodno stavu 2 prednje navedenog člana Zakona obavezna je da po nalogu Agencije ukloni sredstva kojima se vrši video nadzor, samim tim što ista upravlja javnom površinom, odnosno objektom na kojem su postavljena sredstva kojima se vrši video nadzor.

U predmetnom Zahtjevu za odlaganje izvršenja Rješenja podnosilac navodi: da je Opština Kotor Rješenje Agencije, br. 06-29-1876-22/19 od 01.07.2019. godine primila dana 03.07.2019. godine koje je Direkciji za uređenje i izgradnju Kotora, kao posebnoj organizaciji lokalne samouprave, koja ima svojstvo pravnog lica i povjereni su joj poslovi izgradnje, upravljanja i održavanja objekata javne rasvjete, dostavljeno dana 17.07.2019. godine; da je Direkcija u roku nakon prijema Rješenja izmijenila Plan javnih nabavki i isti objavila na Portalu javnih nabavki, shodno Zakonu o javnim nabavkama, u koji je uvrstila nabavku izvođenja radova na uklanjanju bespravno postavljene kamere na stubu javne rasvjete, s obzirom da ista nema niti opremu, niti radnu snagu, kao ni ovlašćenja da izvršava predmetne radove, te da će ova Direkcija raspisati odgovarajući postupak javne nabavke; da će blagovremeno obavijestiti ovu Agenciju ukoliko u međuvremenu preko službe zaštite i spašavanja, te komunalnog preduzeća, koji posjeduju opremu i radnu snagu, a u saradnji i uz asistenciju Uprave policije, izvrši naredbu iz Rješenja Agencije.

Kako je navedeno u Zahtjevu za odlaganje izvršenja Rješenja, Opština Kotor – Direkcija za uređenje i izgradnju Kotora je pokrenula postupak javne nabavke za otklanjanje bespravno postavljene kamere sa metalnog stuba javne rasvjete ispred tunela Vrmac, dana 01.08.2019. godine, br. 07/19 koji je obustavljen dana 07.08.2019. godine jer nije dostavljena nijedna ponuda ponuđača u propisanom roku, koji je ponovljen i obustavljen kao u prethodnom postupku, dana 26.08.2019. godine.

Savjet Agencije je na sjednici održanoj dana 31.07.2019. godine razmatrajući Zahtjev za odlaganje izvršenja Rješenja, te uvidom u spise predmeta našao da isti nije osnovan.

Članom 2 stav 1 Zakona o zaštiti podataka o ličnosti propisano je da se lični podaci moraju obrađivati na pošten i zakonit način, dok je u stavu 2 propisano da se lični podaci ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom. Video nadzor predstavlja poseban vid obrade ličnih podataka, odnosno zbirku ličnih podataka u smislu člana 9 stav 1 tačka 3 Zakona o zaštiti podataka o ličnosti, a na koju obradu se primjenjuju odredbe ovog zakona shodno članu 7 Zakona. Članom 28 stav 1 tačka 2a Zakona o zaštiti podataka o ličnosti propisano je da ukoliko rukovalac zbirke ličnih podataka planira automatsku obradu ličnih podataka koja predstavlja poseban rizik za prava i slobode lica, obavezan je da prije svake automatske obrade ličnih podataka dobije saglasnost nadzornog organa, a naročito ako se uvodi video nadzor javne površine.

Članom 40 Zakona o zaštiti podataka o ličnosti propisano je da odredbe iz člana 35 i 37 ovog zakona primenjuju na vršenje video nadzora javnih površina. S tim u vezi, shodno članu 35 stav 1, 2 i 3 Zakona, odluku o uvođenju video nadzora, u pisanoj formi, donosi starešina državnog oragana, organa državne uprave, organa lokalne samouprave ili lokalne uprave ili odgovorno lice u privrednom društvu ili drugom pravnom licu, odnosno preduzetnik, ukoliko uvođenje video nadzora nije propisano zakonom

Savjet Agencije je, na osnovu prednje izloženih zakonskih normi našao da Zahtjev za odlaganje izvršenja Rješenja nije osnovan, jer bi odlaganje izvršenja predmetnog Rješenja bilo protivno javnom interesu, imajući u vidu da je video nadzor koji snima javnu površinu nezakonito postavljen, čime bi mogla biti nanijeta znatna šteta za građane. Ukoliko se nezakonito postavljenom kamerom vrši video nadzor javnih površina, isti može značajno da ugrozi privatnost pojedinca, ali i druga prava i slobode ljudi (npr. slobodu kretanja, pravo na zaštitu podataka o ličnosti), što je suprotno članu 2 stav 1 i 2, 10, 28 stav 1 tačka 2a, 35, 37, 40 i 40a Zakona o zaštiti podataka o ličnosti, imajući u vidu da nije utvrđeno ko je instalirao predmetni video nadzor i za koju svrhu. Takođe, pokretanje postupka javne nabavke radi izvođenja radova na uklanjanju bespravno postavljene kamere ne može biti opravdanje za Opštinu Kotor da ne izvrši mjere naložene Rješenjem ove Agencije, niti istu oslobađa od odgovornosti da zbog ne posjedovanja opreme niti radne snage za preduzimanje naloženih mjera na drugi način onemogući vršenje video nadzora javne površine, odnosno da stavi pedmetni video nadzor van funkcije, čime bi se smanjio rizik za ugrožavanje privatnosti građana i posjetilaca Opštine Kotor. Članom 43 Ustava Crne Gore („Sl. List CG“, br. 01/07 i 38/13) zajemčena je zaštita podataka o ličnosti i zabranjena je i kažnjiva upotreba podataka o ličnosti izvan svrhe za koju su prikupljeni, te svako ima pravo da bude upoznat sa podacima koji su prikupljeni o njegovoj ličnosti i pravo na sudsku zaštitu u slučaju zloupotrebe. Shodno tome, zadiranjem u lična prava pojedinca dozvolilo bi se očigledno kršenje Ustava Crne Gore kao i Zakona o zaštiti podataka o ličnosti koje bi za direktnu posledicu imalo povredu ljudskih prava.

Imajući u vidu navedeno, odlučeno je kao u dispozitivu.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**

**Dostavljeno:**

* Odsjeku za nadzor
* Odsjeku za predmete i prigovore
* a/a